Komisijos reglamentas (EEB) Nr. 2591/85
1985 m. rugsėjo 13 d.
iš dalies keičiantis Reglamentą (EEB) Nr. 1351/72 dėl apynių augintojų grupių pripažinimo
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1971 m. liepos 26 d. Tarybos reglamentą (EEB) Nr. 1696/71 dėl bendro apynių rinkos organizavimo [1] su paskutiniais pakeitimais, padarytais Graikijos stojimo aktu, ir ypač į jo 7 straipsnio 5 dalį,
kadangi Komisijos reglamentas (EEB) Nr. 1351/72 [2] su pakeitimais, padarytais Reglamentu (EEB) Nr. 2564/77 [3], nustato reikalavimus ir sąlygas, pagal kurias valstybės narės gali augintojų grupei arba pripažintų augintojų grupių sąjungai suteikti arba panaikinti pripažinimą;
kadangi tais atvejais, kai pripažintoms augintojų grupėms suteikiama auginimo pagalba, ji gali būti naudojama rinkos stabilizavimo siekiantiems planams; kadangi valstybės narės turėtų stebėti, kaip pripažintos augintojų grupės tą pagalbą naudoja atsižvelgdamos į joms skirtas užduotis; kadangi reikėtų numatyti nuostatą dėl išmokėtos pagalbos grąžinimo, jei pasirodo, kad ji naudojama ne pagal Reglamento (EEB) Nr. 1696/71 nustatytus reikalavimus ir sąlygas;
kadangi šiame reglamente numatytos priemonės atitinka Apynių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1351/72 4 straipsnio 3 dalis keičiama taip:
"3. Valstybės narės nuolat prižiūri, kaip pripažintos grupės laikosi jų pripažinimui keliamų sąlygų ir kaip jos administruoja bet kokią joms suteiktą pagalbą.
Jei pasirodo, kad administruodamos pagalbą jos nesilaiko Reglamento (EEB) Nr. 1696/71 7 straipsnio 1 dalies nuostatų, o ypač šios dalies e punkto antrojoje įtraukoje nurodytomis priemonėmis siektinų tikslų, valstybės narės imasi reikalingų priemonių, kad iš tokių pripažintų augintojų grupių atgautų atitinkamas sumas."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1985 m. rugsėjo 13 d.